Henrik gjør ting han faktisk kan
Henrik Elvestad utfordrer sin indre sofaekspert og gir seg i kast med toppidrettens store utfordringer i dette programmet. 
Heldigvis lander han på beina. 

Hvor ko-ko må du være for å prøve deg på den spinnville utforløypa "Die Streif" i Kitzbühel? 
Som Henrik Elvestad formulerer det: 
Først er det fritt fall, så blir det verre. 
Denne løypa er noe selv verdens beste utforløpere frykter. 

Men det er akkurat dette den kjente og kjære komikeren skal i sving med i det første programmet av "Amatørenes mester", etter å ha blitt utfordret av en lattermild og åpenbart skadefro Kjetil Jansrud. 
Det virker i utgangspunktet fullstendig uforsvarlig, og forteller samtidig noe om programmets konsept: 
Her er det ikke uskyldige bajas-stunt det skal handle om. 
Elvestad skal faktisk finne ut om det lar seg gjøre for en middels trent 42-åring å trene seg opp til å gjøre noe av det samme som verdens dyktigste idrettsutøvere har viet det meste av tiden sin til i årevis. 
Dermed havner programmet på sett og vis mellom to stoler: 
Det er på ingen måte et rent humorprogram, men Elvestads likandes vesen og humortalent forhindrer at alvoret får for mye innpass. 

Det vi ender opp med i det første programmet, er en interessant, men ikke altfor detaljert skildring av hvordan en lekmann kan trene seg opp til å komme levende fra en nedoverbakke som de fleste med vettet i behold aldri ville oppsøkt frivillig. 
Dette er ekstremt nok til å være interessant også for oss som i beste fall er sånn måtelig interessert i sport på tv, men den største grunnen til å bruke tid på dette programmet, er Elvestad selv. 
Det er umulig å ikke føle nervøsiteten hans i timene før han skal sette utfor den sinnssyke løypa, og de syrlige, pessimistiske kommentarene sørger for at galgenhumoren aldri er langt unna. 
Det er stort sett alltid kjekt å se på folk som byr på seg selv, og spesielt kjekt når de er så morsomme som Elvestad. 
